РЕГЛАМЕНТ (ЕО) № 58/2008 НА КОМИСИЯТА
от 24 януари 2008 година
за изменение на Регламент (ЕО) № 712/2007 относно откриване на постоянни тръжни процедури за препродажба на пазара на Общността на зърнени култури, държани от интервенционните агенции на държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 6 от него,
като има предвид, че:
(1)
С Регламент (ЕО) № 712/2007 на Комисията (2) бяха открити постоянни тръжни процедури за препродажбата на общностния пазар на зърнени култури, държани от интервенционните агенции на държавите-членки. В член 2 от посочения регламент се предвижда подаваните от операторите оферти да бъдат придружавани от гаранция в размер на 10 EUR/тон чрез дерогация от член 13, параграф 4, втора алинея от Регламент (ЕИО) № 2131/93 на Комисията от 28 юли 1993 г. относно определяне на процедурата и условията за продажба на зърнени култури, държани от интервенционни агенции (3).
(2)
Цените на зърнените култури на пазара на Общността като цяло отбелязаха значително повишение от началото на пазарната 2007/2008 година. Въпреки това наблюдаваното повишение не е постоянно и се констатират големи колебания на тези цени, така че има разлика, понякога съществена, между намаляващите цени на общностния пазар и цената, на която продуктите се продават в рамките на търговете за продажба на интервенционните запаси. Предвид тези разлики в цените се оказва, че операторите, които печелят търговете, не изтеглят продадените на търг партиди. Следователно определената понастоящем гаранция от 10 EUR/тон не е достатъчна, за да осигури изтеглянето на тези партиди. С цел да се избегнат подобни ситуации и да се даде възможност за правилното функциониране на системата на тръжните процедури, определена с Регламент (ЕО) № 712/2007, следва да се увеличи гореспоменатата гаранция.
(3)
Следователно е необходимо Регламент (ЕО) № 712/2007 да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Член 2 от Регламент (ЕО) № 712/2007 се заменя със следния текст:
„Член 2
Продажбите, посочени в член 1, се осъществяват съгласно условията, определени в Регламент (ЕИО) № 2131/93. Въпреки това чрез дерогация от член 13, параграф 4, втора алинея от посочения регламент гаранцията на офертата се определя на 25 EUR/тон.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 януари 2008 година.